SUTHA บวกต่อ 12% หลังโชว์กำไร Q2 โต 229% ลุ้นครึ่งปีหลังยอดขาย “ปูนขาว” พุ่ง
SUTHA บวกต่อ 12% หลังโชว์กำไร Q2 โต 229% แตะ 25.94 ล้านบาท รับยอดขายปูนขาวและปูนโดโลไมท์เพิ่มขึ้น  ดันงวด 6 เดือนแรกกำไร 58.13 ล้านบาท พร้อมลุ้นครึ่งปีหลังยอดขายปูนขาวพุ่ง
SUTHA บวกต่อ 12% หลังโชว์กำไร Q2 โต 229% แตะ 25.94 ล้านบาท รับยอดขายปูนขาวและปูนโดโลไมท์เพิ่มขึ้น  ดันงวด 6 เดือนแรกกำไร 58.13 ล้านบาท พร้อมลุ้นครึ่งปีหลังยอดขายปูนขาวพุ่ง
18 ส.ค. 2565

ผู้สื่อข่าวรายงานว่า วันนี้ (18 สิงหาคม 2565) ราคาหุ้น บริษัท สุธากัญจน์ จำกัด (มหาชน) หรือ SUTHA ณ เวลา 10:32 น. อยู่ที่ระดับ 6.40 บาท บวก 0.70 บาท หรือ 12.28% สูงสุดที่ระดับ 6.55 บาท ต่ำสุดที่ระดับ 5.85 บาท ด้วยมูลค่าการซื้อขาย 282.03 ล้านบาท

โดยราคาหุ้นปรับตัวขึ้นต่อหลังจากวานนี้ชนซิลลิ่ง เบื้องต้นเป็นการขานรับ ผลผลการดำเนินงานไตรมาส 2/2565 สิ้นสุดวันที่ 30 มิถุนายน 2565 กำไรสุทธิอยู่ที่ 25.94 ล้านบาท เติบโต 229% จากช่วงเดียวกันของปีก่อน 7.87 ล้านบาท เนื่องจากบริษัทย่อยมีรายได้รวมทั้งสิ้น 383.62 ล้านบาท เพิ่มขึ้นจำนวน 92.66 ล้านบาท หรือคิดเป็น 32 %
ทั้งนี้ ส่วนใหญ่มาจากรายได้จากการขายและบริการ ในไตรมาส 2 ปี 2565 เพิ่มสูงขึ้นจากช่วงเดียวกันปีก่อน เหตุผลหลักจากยอดขายผลิตภัณฑ์จากเตาเผา (ปูนขาวและปูนโดโลไมท์) ในไตรมาสที่ 2 ปี 2565 มีปริมาณเพิ่มขึ้น เนื่องจากความต้องการสินค้าทั้งจากตลาดในประเทศและตลาดส่งออกโดยรวมแข็งแกร่งขึ้น โดยเฉพาะจากตลาดกลุ่มน้ำตาล, เหล็ก, เคมีภัณฑ์ และตลาดส่งออก รวมกับราคาผลิตภัณฑ์ที่เพิ่มสูงขึ้น ส่งผลให้กำไรสุทธิสำหรับงวดสามเดือนจำนวน 25.94 ล้านบาท กำไรสุทธิเพิ่มขึ้น จำนวน 18.07 ล้านบาทหรือคิดเป็น 230 % เมื่อเทียบกับงวดเดียวกันของปีก่อน
ขณะที่ผลการดำเนินงานงวด 6 เดือนแรกปี 2565 บริษัทมีรายได้รวมทั้งสิ้น 776.38 ล้านบาท เพิ่มขึ้นจำนวน 141.55 ล้านบาท หรือคิดเป็น 22 % โดยมีกำไรสุทธิสำหรับงวดหกเดือนจำนวน 58.13 ล้านบาท กำไรสุทธิเพิ่มขึ้น จำนวน 20.54 ล้านบาทหรือคิดเป็น 55% เมื่อเทียบกับงวดเดียวกันของปีก่อน
อย่างไรก็ดีบริษัทคาดว่าในครึ่งปีหลังของปี 2565 และในปี 2566 สภาวะเศรษฐกิจเชิงมหภาคของไทยจะค่อยๆ ดีขึ้น แม้ว่าภาวะเศรษฐกิจ ถดถอยทั่วโลกจะฉุดผลิตภัณฑ์มวลรวมในประเทศ (GDP) จากการปรับตัวดีขึ้นในไตรมาสที่ 4 และไตรมาสที่ 1 ปีหน้า จากภาค การท่องเที่ยวที่คาดว่าจะฟื้นตัว (สัดส่วนร้อยละ 15 ของเศรษฐกิจ) และอุปสงค์ภายในประเทศเอง ด้วยความต้องการเหล็กและ เคมีภัณฑ์ที่เติบโตเพียงเล็กน้อย กิจกรรมการก่อสร้างที่ค่อยๆ ดีขึ้น และฤดูกาลน้ำตาลที่คาดกว่าจะแข็งแกร่งในปี 2565-2566 (มีอ้อยมากกว่า 100 ล้านตัน) ส่งผลให้ความต้องการปูนขาวในอุตสาหกรรมน้ำตาลจะแข็งแกร่งขึ้นในช่วงครึ่งหลังของปี 2565 และไตรมาส 1 ปี 2566 ประกอบกับความต้องการใช้หินอ่อนที่คาดว่าจะกลับมาในครึ่งหลังของปี 2566 ทำให้ผู้บริหารมอง ภาพรวมเป็นบวกทั้ง บมจ.สุธากัญจน์และ บจ.หินอ่อนในอนาคตอันใกล้นี้